LT
2023 1 19
Europos Sąjungos oficialusis leidinys
L 17/77
KOMISIJOS ĮGYVENDINIMO REGLAMENTAS (ES) 2023/130 2023 m. sausio 18 d. kuriuo nustatomos Europos Parlamento ir Tarybos reglamento (ES) 2021/2115 įgyvendinimo taisyklės dėl metinės veiklos rezultatų ataskaitos turinio pateikimo
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2021 m. gruodžio 2 d. Europos Parlamento ir Tarybos reglamentą (ES) 2021/2115, kuriuo nustatomos valstybių narių pagal bendrą žemės ūkio politiką rengtinų strateginių planų (BŽŪP strateginių planų), finansuotinų iš Europos žemės ūkio garantijų fondo (EŽŪGF) ir iš Europos žemės ūkio fondo kaimo plėtrai (EŽŪFKP), rėmimo taisyklės ir panaikinami reglamentai (ES) Nr.
1305/2013 ir (ES) Nr.
1307/2013 (1), ypač į jo 134 straipsnio 14 dalį ir 150 straipsnio 3 dalį,
kadangi:
(1)
Reglamentu (ES) 2021/2115 nustatyta bendros žemės ūkio politikos (BŽŪP) teisinė sistema, grindžiama į veiklos rezultatus orientuotu įgyvendinimo modeliu.
Tame reglamente nustatyti konkretūs Sąjungos tikslai, kuriuos reikia pasiekti įgyvendinant BŽŪP.
Jame taip pat apibrėžtos intervencinių priemonių rūšys ir valstybėms narėms taikomi bendri Sąjungos reikalavimai, kartu paliekant valstybėms narėms lankstumo kurti savo intervencijos strategijas atsižvelgiant į vietos sąlygas, poreikius ir vidaus susitarimus.
Tame reglamente nurodyta, kad valstybėms narėms tenka didesnė atsakomybė už tai, kaip jos pasiekia konkrečius BŽŪP tikslus ir siektinas reikšmes, be kita ko, užtikrindamos įvairių BŽŪP strateginio plano priemonių suderinamumą;
(2)
Reglamento (ES) 2021/2115 128 straipsnyje nustatyta, kad turi būti parengta veiklos rezultatų peržiūros sistema, kad būtų galima teikti ataskaitas dėl BŽŪP strateginių planų įgyvendinimo veiksmingumo, juos stebėti ir vertinti tų planų įgyvendinimo metu ir reguliariai teikti, be kita ko, veiklos rezultatų ir stebėjimo veiklos ataskaitas.
Pagal to reglamento 129 straipsnio b ir c punktus veiklos rezultatų peržiūros sistemos tikslai yra stebėti pažangą siekiant BŽŪP strateginiuose planuose nustatytų siektinų reikšmių ir įvertinti BŽŪP strateginiuose planuose nustatytų intervencinių priemonių poveikį, veiksmingumą, efektyvumą, aktualumą ir darną;
(3)
pagal Reglamento (ES) 2021/2115 134 straipsnį ir Europos Parlamento ir Tarybos reglamento (ES) 2021/2116 (2) 9 straipsnio 3 dalies b punktą ir 10 straipsnį valstybės narės turi pateikti metinę BŽŪP strateginio plano veiklos rezultatų ataskaitą, kaip esminį rezultatų peržiūros sistemos elementą, kurioje pateikiama kiekybinė ir kokybinė informacija, susijusi su jų BŽŪP strateginių planų įgyvendinimo rezultatais;
(4)
siekiant užtikrinti, kad metinių veiklos rezultatų ataskaitų turinys veiksmingai atitiktų veiklos rezultatų peržiūros sistemos tikslus, nustatytus Reglamento (ES) 2021/2115 129 straipsnyje, jo struktūra turėtų būti tokia, kad būtų galima pateikti informaciją, susijusią su kiekvieno konkretaus BŽŪP tikslo įgyvendinimo rezultatais ir tame reglamente nustatytais horizontaliaisiais elementais, turinčiais įtakos viso BŽŪP strateginio plano įgyvendinimui;
(5)
pagal Reglamento (ES) 2021/2115 124 straipsnio 3 dalies a ir b punktus ir 124 straipsnio 4 dalies b punktą stebėsenos komitetas turi išnagrinėti pažangą įgyvendinant BŽŪP strateginį planą ir pateikti nuomonę dėl metinių veiklos rezultatų ataskaitų.
Todėl metinėje veiklos rezultatų ataskaitoje turėtų būti pateikta visa kokybinė ir kiekybinė informacija, įskaitant problemas, turinčias įtakos BŽŪP strateginio plano įgyvendinimo pažangai ir rezultatams atitinkamais finansiniais metais, kad stebėsenos komitetas galėtų parengti nuomonę dėl metinės veiklos rezultatų ataskaitos;
(1) OL L 435, 2021 12 6, p. 1.
(2) 2021 m. gruodžio 2 d. Europos Parlamento ir Tarybos reglamentas (ES) 2021/2116 dėl bendros žemės ūkio politikos finansavimo, valdymo ir stebėsenos, kuriuo panaikinamas Reglamentas (ES) Nr. 1306/2013 (OL L 435, 2021 12 6, p. 187).